钦定古今图书集成/明伦汇编/官常典/第488卷 > 贺若弼
## 钦定古今图书集成/明伦汇编/官常典/第488卷 > 贺若弼

按《隋书》本传，“弼字辅伯，河南雒阳人也。父敦，以武烈
知名，仕周为金州总管。宇文护忌而害之。临刑，呼弼
谓之曰：‘吾必欲平江南，然此心不果，汝当成吾志。且
吾以舌死，汝不可不思’。因引锥刺弼舌出血，诫以慎
口。弼少慷慨，有大志，骁勇，便弓马，解属文，博涉书记，
有重名于当世。周齐王宪闻而敬之，引为记室。未几”，
封当亭县公，迁小内史。周武帝时，上柱国乌丸轨言
于帝曰：“太子非帝王器，臣亦尝与贺若弼论之。”帝呼
弼问之，弼知太子不可动摇，恐祸及己，诡对曰：“皇太
子德业日新，未睹其阙。”帝嘿然。弼既退，轨让其背己。
弼曰：“君不密则失臣，臣不密则失身，所以不敢轻议
也。”及宣帝嗣位，轨竟见诛，弼乃获免。寻与韦孝宽伐
陈，攻拔数十城，弼计居多。拜寿州刺史，改封襄邑县
公。高祖为丞相，尉迥作乱邺城，恐弼为变，遣长孙平
驰驿代之。高祖受禅，阴有并江南之志，访可任者，高
颎曰：“朝臣之内，文武才干无若贺若弼者。”高祖曰：“公
得之矣。”于是拜弼为吴州总管，委以平陈之事。弼忻
然以为己任，与寿州总管源雄并为重镇。弼遗雄诗
曰：“交河骠骑幕，合浦伏波营。勿使麒麟上，无我二人
名。”献《取陈十策》，上称善，赐以宝刀。开皇九年，大举伐
陈，以弼为行军总管。将度江，酹酒而咒曰：“弼亲承庙
略，远振国威，伐罪吊民，除凶翦暴。上天长江，鉴其若
此。如使福善祸淫，大军利涉；如事有乖违，得葬江鱼
腹中，死且不恨。”先是，弼请缘江防人，每交代之际，必
集历阳。于是大列旗帜，营幕被野。陈人以为大兵至，
悉发国中士马。既知防人交代，其众复散，后以为常，
不复设备。及此弼以大军济江，陈人弗之觉也。袭陈
南徐州，拔之，执其刺史黄恪。军令严肃，秋毫不犯。有
军士于民间沽酒者，弼立斩之，进屯蒋山之白土冈。
陈将鲁达、周智安、任蛮奴、田瑞、樊毅、孔范、萧摩诃等
以劲兵拒战。田瑞先犯弼军，弼击走之。鲁达等相继
递进，弼军屡却。弼揣知其骄，士卒且惰，于是督属将
士殊死战，遂大破之。麾下开府员明擒摩诃至，弼命
左右牵斩之，摩诃颜色自若，弼释而礼之，从北《掖门》
而入。时韩擒已执陈叔宝，弼至，呼叔宝视之，叔宝惶
惧，流汗股栗再拜。弼谓之曰：“小国之君当大国，卿拜，
礼也。入朝不失作归命候，无劳恐惧。”既而弼恚恨，不
获叔宝，功在韩擒之后，于是与擒相诟，挺刃而出。上
闻弼有功，大悦，下诏褒扬，语在《韩擒传》。晋王以弼先
期决战，违军命，于是以弼属吏。上驿召之，及见，迎劳
曰：“克定三吴，公之功也。”命登御坐，赐物八千段，加位
上柱国，进爵宋国公，真食襄邑三千户，加以宝剑、宝
带、金瓮、金盘各一，并雉尾扇、曲盖、杂彩二千段，女乐
二部。又赐陈叔宝妹为妾。拜右领军大将军，寻转右
武候大将军。弼时贵盛，位望隆重，其兄隆为武都郡
公，弟东为万荣郡公，并刺史、列将。弼家珍玩，不可胜
计，婢妾曳绮罗者数百，时人荣之。弼自谓功名出朝
臣之右，每以宰相自许。既而杨素为右仆射，弼仍将
军，甚不平，形于言色，由是免官，弼怨望愈甚。后数年
下弼狱，上谓之曰：“‘我以高颎、杨素为宰相，汝每倡言，
云此二人惟堪啖饭耳’，是何意也？”弼曰：“颎，臣之故人；
素，臣之舅子。臣并知其为人，诚”有此语。公卿奏弼怨
望，罪当死。上惜其功，于是除名为民，岁馀，复其爵位。
上亦忌之，不复任使。然每宴赐，遇之甚厚。开皇十九
年，上幸仁寿宫，䜩王公，诏弼为五言诗，词意愤怨，帝
览而容之。尝遇突厥入朝，上赐之射，突厥一发中的。
上曰：“非贺若弼，无能当此。”于是命弼。弼再拜祝曰：“臣
若赤诚奉国者，当一发破的；如其不然，发不中也。”既
射，一发而中。上大悦，顾谓突厥曰：“此人天赐我也。”炀
帝之在东宫，尝谓弼曰：“杨素、韩擒、史万岁三人，俱称
良将，优劣如何？”弼曰：“杨素是猛将，非谋将；韩擒是斗
将，非领将；史万岁是骑将，非大将。”太子曰：“然则大将谁也？”弼拜曰：“唯殿下所择。”弼意自许为大将。及炀帝
嗣位，尤被疏忌。大业三年，从驾北巡，至榆林。帝时为
大帐，其下可坐数千人，召突厥启民可汗飨之，弼以
为大侈，与高颎、宇文㢸等私议得失，为人所奏，竟坐
诛，时年六十四。妻子为官奴婢，群从徙边。